Некаторыя чэскія выданьні паведамілі, што чэскі прэзыдэнт Вацлаў Клаўс у часе ўрачыстага паседжаньня ў Екацярынінскім палацы, які месьціцца ў знакамітым Царскім Сяле, адмовіўся сядзець побач з "апошнім эўрапейскім дыктатарам". Зрэшты, як бы адрэагавалі на падобнае суседзтва іншыя прэзыдэнты, сказаць цяжка: Клаўсу не пашанцавала, бо гасьцей рассаджвалі за сталы паводле алфавітнага парадку, а прозьвішча "Лукашэнка" апынулася якраз пасьля прозьвішча "Клаўс". Але паколькі сьвяточная імпрэза найменей падыходзіла для высьвятленьня палітычных адносінаў, арганізатары сьвята паспрабавалі не выносіць канфлікт на шырокую публіку.